Ka Labotlhano, Phukwi 26, Mokaulengwe Morris o ne a kopana le baithaopi ba ka nna 1 000 ba Bethele le ba Komiti ya Kago ya Kgaolo [Regional Building Committee (RBC)] ba ba neng ba phuthegile mo phaposing e ntšha ya bojelo e e kwa Tuxedo, New York, lefelo le go rulaganyediwang tiro ya kago ya kwa Warwick mo go lone. Fa a sena go neela puo e e kgothatsang ya Baebele, o ne a re o na le kitsiso e a batlang go e bua. Mokaulengwe Morris o ne a re: “Ke tshotse sengwe fano se ke sa tswang go se amogela se ke batlang go se lo bontsha. Foromo eno kwa godimo ya re: ‘Tetla ya go Aga.’” Pele a ka tswelela ka go bala, baithaopi ba ne ba itaya legofi ka modumo o mogolo. Botlhe ba ba neng ba le gone ba ne ba itumela fa Mokaulengwe Morris a ne a tswelela a bala dikarolo tsa tetla ya ntlha ya botlhokwa ya kago, e e neng e ntshitswe ke toropo ya Warwick diura di ka nna tharo fela pele ga foo.